Nightingale String Quartet
Nightingale String Quartet er en dansk strygekvartet, dannet i 2007 med Gunvor Sihm og Josefine Dalsgaard på violiner, Marie Louise Broholt Jensen på bratsch, og Louisa Schwab på cello. Alle fire har kandidatuddannelse fra Det Kongelige Danske Musikkonservatorium og studerer på solistuddannelsen. Kvartettens repertoire strækker sig fra wienerklassikerne over Franz Schubert til Béla Bartók, Dmitrij Sjostakovitj og Carl Nielsen. Efter at have spillet sammen i kun halvandet år vandt Nightingale String Quartet 2. pris ved P2's Kammermusikkonkurrence 2009 og P2's Talentpris 2010.
I 2011 lavede Nightingale String Quartet Danmarks første klassiske musikvideo i samarbejde med filminstruktør Mads Nygaard Hemmingsen (f.1982). Musikken til musikvideoen er 4. sats af Sjostakovitj' strygekvartet n. 3 op. 73 (1946).
I 2012 udkom den første af tre planlagte cd'er med samtlige strygekvartetter af Rued Langgaard, for hvilken Nightingale String Quartet høstede megen ros både i ind- og udland, og som januar 2013 blev kåret som vinder af P2-Prisen for Årets Bedste Danske CD. Ensemblet fik i september 2014 tildelt den prestigefyldte pris Young Artist of the Year ved Gramophone Classical Music Awards.